Donnie Darko

"Donnie Darko" on 2001. aasta USA psühholoogiline põnevusfilm. Filmi stsenaariumi kirjutas ja lavastas Richard Kelly. Filmi peaosades mängivad Jake Gyllenhaal, Drew Barrymore, Patrick Swayze, Maggie Gyllenhaal, Noah Wyle, Jena Malone ja Mary McDonnell. Film räägib peaosalise Donnie Darko nägemustest maailma lõpu kohta ning tema teekonnast nende tähtsuse mõistmisel. Vaatamata külmale vastuvõtule vahetult pärast ilmumist sai "Donnie Darko" hiljem kultusfilmiks. Film räägib probleemsest teismelisest Donnie Darkost (Jake Gyllenhaal), kes on juba aastaid psühhiaatri juures käinud ja võtab tolle soovitatud ravimeid. Ühel õhtul äratab Donnie hüpnootiline, häiriv hääl. See juhatab ta majast välja golfirajale, kus ta kohtub groteskses jänesekostüümis olendiga, kes nimetab end Frankiks ja ütleb talle, et 28 päeva, 6 tunni, 42 minuti ja 12 sekundi pärast lõpeb maailm. Jõudes hommikul tagasi koju, avastab ta, et äraoleku ajal on tema tuppa kukkunud salapärasest asukohast pärinev lennukimootor ja et öine väljaskäik päästis ilmselt tema elu. Donnie näeb jätkuvalt nägemusi Frankist, kes käsib tal kuritegelikke ülesandeid täita. Ta korraldab koolis uputuse, varastab isa püstoli ja põletab maha Jim Cunninghami kodu. Frank räägib talle ka võimalusest ajas rännata. Franki ennustatud kuupäeval Donnie tüdruksõber Gretchen Ross (Jena Malone) hukkub autoõnnetuses. Donnie avastab, et autoroolis istub jänesekostüümis mees, kes osutub Frankiks. Donnie tulistab Franki oma isalt varastatud relvaga. Linna kohal tekib tornaado, mis põhjustab suuri purustusi. Ühtlasi jääb tornaado kätte reisilennuk, milles viibivad Donnie ema ja noorem õde. Lennukil kukub mootor küljest ja lennuk ise kukub alla. Donni otsustab ajas tagasi pöörduda. Ta läheb tagasi 28 päeva varasemasse aega, hetke, milles algas filmi tegevustik, ja otsustab mitte kodust väljuda. Lennukimootor, mis pärineb 28 päeva tagusest tulevikust ja mille ta endaga kaasa tõi, kukub tema majja ja Donnie saab surma. Film lõpeb sellega, et Gretchen juhtub mööduma tema majast ja kuuleb kohutavast õnnetusest, kus poiss nimega Donnie Darko olevat just hukkunud. Jake Gyllenhaal – Donnie Darko Jena Malone – Gretchen Ross Mary McDonnell – Rose Darko Holmes Osborne – Eddie Darko Katharine Ross – Dr. Lilian Thurman Maggie Gyllenhaal – Elizabeth Darko Daveigh Chase – Sam Darko James Duval – Frank Drew Barrymore – Karen Pomeroy Patrick Swayze – Jim Cunningham Noah Wyle – Dr. Kenneth Monnitoff Beth Grant – Kitty Farmer Stuart Stone – Ronald Fisher Alex Greenwald – Seth Devlin Seth Rogen – Ricky Danforth Patience Cleveland – Roberta Sparrow, Vanaema Surm Jolene Purdy – Cherita Chen Ashley Tisdale – Kim Jerry Trainor – Lanky kid David St. James – Bob Garland Donnie Darko filmiti algusest lõpuni 28 päeva jooksul, eelarvega 4,5 miljonit USA dollarit. Filmi oleks äärepealt levitatud üksnes videolaenutuse kaudu, aga siiski otsustas selle kinodessegi lasta ühe osatäitja (Drew Barrymore) enda produktsioonifirma Flower Films poolt. Filmivõtted toimusid USA-s California osariigis. Koolistseenid filmiti kohalikus Loyola Keskkoolis. Lisaks mitmele auhinnale on film saanud enamasti positiivseid arvustusi. Kriitikute kogukonnas Rotten Tomatoes anti filmile 85% retsensioonidest hindeks "värske". 2009. aastal tehti filmile järg "S. Darko", mis keskendub Donnie nooremale õele Samile, keda kehastab taas Daveigh Chase. Mõlemal filmil on ka ühine produtsent Adam Fields. "Donnie Darko" stsenaristi ja režissööri Richard Kelly sõnul pole tema selle filmiga seotud. Järg on kriitikutelt saanud väga negatiivset vastukaja. "Donnie Darko" sait "Donnie Darko" andmekogus IMDB (inglise keeles) "Donnie Darko" Filmiveebis